פרנסיסקו גאריגוס

פרנסיסקו גאריגוס רוסה (בספרדית: Francisco Garrigós Rosa; נולד ב-9 בדצמבר 1994) הוא ג'ודוקא ספרדי המתחרה בקטגוריית המשקל עד 60 ק"ג, אלוף העולם (2023), אלוף אירופה (2021 ו-2022) וזוכה מדליית ארד בפריז 2024.

קריירה
באוקטובר 2014, גאריגוס זכה במדליית הזהב באליפות העולם עד גיל 21 שנערכה בפורט לודרדייל שבארצות הברית. במאי 2015 הוא זכה במדליה הראשונה שלו בתחרות מהסבב העולמי לבוגרים כאשר זכה במדליית ארד בגראנד פרי זאגרב. באולימפיאדת ריו דה ז'ניירו 2016, הודח גאריגוס בקרב הראשון לאחר הפסד לטוביאס אנגלמאייר הגרמני. באוקטובר 2016 הוא זכה במדליית זהב בגראנד סלאם אבו דאבי לאחר שניצח בגמר את אריק טקאבטאקה הברזילאי. בדצמבר 2017 גאריגוס זכה במדליית כסף בטורניר המאסטרס היוקרתי שנערך בסנט פטרבורג.

באליפות אירופה 2017 שנערכה בוורשה, גאריגוס זכה במדליית ארד. בשמינית הגמר הוא ניצח את יורה ורשטראטן הבלגי, ברבע הגמר הוא הפסיד ליאניסלב גרצ'ב הבולגרי והודח לקרבות בית הניחומים. לאחר שגבר על אשלי מקנזי הבריטי, גאריגוס עלה לקרב על מדליית הארד בו ניצח את לוקומי צ'קוימיאני הגיאורגי.

באליפות אירופה 2019 שנערכה במינסק כחלק מהמשחקים האירופיים, זכה גאריגוס במדליית הכסף לאחר שניצח 3 מתוך 4 קרבות. בדצמבר 2019 הוא זכה במדליית כסף בטורניר המאסטרס שנערך בצ'ינגדאו. באליפות אירופה בשנת 2020 שנערכה בפראג, הוא זכה במדליית הארד כאשר הגיע עד חצי הגמר בו הפסיד ליאגו אבולדזה הרוסי ונשר לקרב על הארד בו גבר באיפון על ארטם לסיוק האוקראיני.

באליפות העולם 2021 שנערכה בבודפשט, זכה גאריגוס במדליית ארד. לאחר שני ניצחונות באיפון בקרבות המוקדמים, גאריגוס הפסיד בשלב רבע הגמר למגזן שמשאדין הקזחי ונשר לקרבות בית הניחומים. לאחר ניצחון בווזארי על יאניסלב גרצ'ב הבולגרי, הוא עלה לקרב על מדליית הארד בו ניצח בווזארי את וואליד חיאר הצרפתי לאחר תרגיל אוצ'י-מטה. באותה השנה זכה גאריגוס לראשונה בתואר האירופי באליפות שנערכה בליסבון לאחר שניצח את כל ארבעת קרבותיו באיפון; בחצי הגמר ניצח את מתן קוקולייב הישראלי כדקה לסיום הקרב ובגמר ניצח את לוקה מחיידזה הצרפתי בתוך זמן ניקוד זהב.

באולימפיאדת טוקיו 2020, גאריגוס הודח בקרב הראשון כאשר הפסיד בווזארי ללוקה מחיידזה הצרפתי.

באליפות אירופה בג'ודו 2022 זכה במדליית הזהב בפעם השנייה ברציפות.

באליפות אירופה בג'ודו 2024 שנערכה בזאגרב זכה במדליית הזהב בפעם השלישית בקריירה כאשר ניצח בגמר את בלבאי אגהייב האזרי בגמר.

באולימפיאדת פריז 2024 זכה גאריגוס במדליית ארד, לאחר שהפסיד בחצי גמר לילדוס סמטוב וניצח בקרב על הארד את גיאורגי סארדלשוילי.

פרסים
מקור:
המשחקים האולימפיים:
פריז 2024: מדליית ארד בקטגוריית המשקל עד 60 ק"ג
אליפות העולם:
דוחה 2023: מדליית זהב בקטגוריית המשקל עד 60 ק"ג
בודפשט 2021: מדליית ארד בקטגוריית המשקל עד 60 ק"ג
אליפות אירופה:
ליסבון 2021: מדליית זהב בקטגוריית המשקל עד 60 ק"ג
סופיה 2022: מדליית זהב בקטגוריית המשקל עד 60 ק"ג
זאגרב 2024: מדליית זהב בקטגוריית המשקל עד 60 ק"ג
מינסק 2019: מדליית כסף בקטגוריית המשקל עד 60 ק"ג
ורשה 2017: מדליית ארד בקטגוריית המשקל עד 60 ק"ג
פראג 2020: מדליית ארד בקטגוריית המשקל עד 60 ק"ג
תחרויות מהסבב העולמי (מאסטרס, גראנד סלאם, גראנד פרי):
גראנד פרי זאגרב 2015: מדליית ארד
גראנד סלאם אבו דאבי 2016: מדליית זהב
גראנד פרי קנקון 2017: מדליית זהב
גראנד סלאם אבו דאבי 2017: מדליית ארד
טורניר המאסטרס 2017: מדליית כסף
גראנד סלאם אבו דאבי 2018: מדליית כסף
גראנד סלאם ברזיליה 2019: מדליית ארד
טורניר המאסטרס 2019: מדליית כסף
גראנד סלאם אנטליה 2022: מדליית ארד
גראנד פרי אלמדה 2022: מדליית כסף
גראנד סלאם תל אביב 2023: מדליית כסף
גראנד סלאם אבו דאבי 2023: מדליית ארד
גראנד סלאם פריז 2024: מדליית ארד
גראנד פרי לינץ 2024: מדליית זהב

קישורים חיצוניים


 פרנסיסקו גאריגוס באתר JudoInside

הערות שוליים

קטגוריה:ספורטאים ספרדים
קטגוריה:ג'ודוקא באולימפיאדת טוקיו (2020)
קטגוריה:ג'ודוקא באולימפיאדת פריז (2024)
קטגוריה:אלופי עולם בג'ודו
קטגוריה:אלופי אירופה בג'ודו
קטגוריה:ג'ודו: מדליסטים אולימפיים
קטגוריה:ספרדים שנולדו ב-1994